भवन के अभाव में झोपड़ी में लग रहा स्कूल
भास्कर संवाददाता | टेमागांव
वनांचल के चार गांवों में आज भी प्रायमरी स्कूल खुली चौपाल में लग रही है। रातामाटी, मरापाढोल, महगांव और टेमरूबहार में प्रायमरी स्कूल भवन विहीन है। भवन के अभाव में यहां पर चौपालों में स्कूल लग रही है। रातामाटी और मरापाढोल में तो पिछले 8 वर्षों से स्कूल झोपड़ी में ही लग रही है। इससे आदिवासी वर्ग के बच्चे कड़ाके की ठंड में ठिठुरते हुए पढ़ाई करने को मजबूर हैं।
महागांव एवं टेमरूबहार में इसी शिक्षण सत्र से स्कूल खुले हैं, लेकिन भवन नहीं है। हालांकि प्रशासनिक अधिकारी और विभागीय अधिकारी भी भवन बनाने प्रयास में हैं, लेकिन जमीन नहीं मिल पा रही है। क्षेत्र मे कार्यरत एक संस्था प्रशासन को स्कूल भवन बनाने के लिये जगह नहीं दे रही है। खास बात तो यह है कि शासकीय भवन बनाने के लिए भी संस्था रोक लगा रही है।
हमारे क्षेत्र में काम करने वाली संस्था ने क्षेत्र का विकास रोक दिया है। यहां तक की शासकीय काम में भी अड़ंगे लगाए जाते हैं। कई सालों से स्कूल भवन विहीन चल रहे हैं। लक्ष्मण कलम, जिला पंचायत सदस्य, वार्ड क्रमांक 10 टेमरूबहार
मैं जल्द ही वनांचल का दौरा करने वाला हूं, रातामाटी, मरापाढोल और उस क्षेत्र में आ रही अन्य समस्याओं की जानकारी है। जल्द ही इसे दूर किया जाएगा। क्षेत्र का दौरा कर स्थिति देखूंगा। श्रीकांत बनोठ, कलेक्टर हरदा
स्कूल भवन नहीं, बना दिए शौचालय
रातामाटी में भवन नहीं है, लेकिन शौचालय बना दिए गए, जो करीब एक किमी दूर है। इसी प्रकार किचन शेड भी नहीं है। मध्यान्ह भोजन समूह की महिलाओं के घर से पक कर आता है। मजेदार बात यह है भवन तो बना नहीं और एक किमी दूर स्कूल के नाम पर शौचालय बना दिए गए हैं।
कर चुके है शिकायत
इसी प्रकार टेमरूबहार पंचायत के मरापाढोल में भी स्कूल के लिए भवन का अभाव है। यहां के आदिवासी कई बार लिखित शिकायत अधिकारियों और जनप्रतिनिधियों को कर चुके है। इसमें कलेक्टर, एसडीएम व क्षेत्रीय विधायक को भी शिकायत की गई हैं ।
रातामाटी, मरापाढोल और इस सत्र से खुली महागांव व गुलाढाना स्कूलों में भवन नहीं है। जमीन के अभाव में भवन नहीं बन रहे है। ठंड के दिनो में आदिवासी बच्चे खुले में पढ़ाई कर रहे हैं। हम लगातार इसके लिए प्रयास कर रहे हैं और शासन से लड़ाई भी लड़ी जा रही है, ताकि इस क्षेत्र का विकास हो सके। रामकृष्ण बंड, संभागीय संगठन मंत्री वनवासी कल्याण परिषद
यह आती है समस्या
स्कूल भवन नहीं होने से स्कूली बच्चों को बैठने की समस्या है। साथ ही शिक्षक को शासकीय काम करने के लिए कार्यालय और कक्ष की कमी भी खलती है। शासकीय रिकार्ड रखने में भी परेशानी का सामना करना पड़ता है। शिक्षक शासकीय रिकार्ड अपने साथ अपने घर ले जाते है या गांव में ही अन्य व्यक्ति के यहां रखते है।
अव्यवस्था
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva